শামসুজ্জামান খান: হ্যাঁ, ইতিহাসবিদ সালাহ্উদ্দিন আহ্‌মদ। উনি তার সাথে কথা বললেন। স্যার আমার সম্পর্কে ভালো বলেছেন যে, হ্যাঁ, একে দিয়ে কাজটা হবে। তখন আমাদের জন্য গ্রান্ট দেয়ার ব্যপারটা নিশ্চিত হয়ে গেল। উনি আসবেন তখন টেকনিক্যাল এক্সপার্ট হিসেবে। সেই সময়ে আমি খোঁজখবর নিলাম, বিশ্বের সবচে’ বিখ্যাত ফোকলোরিস্ট কে কে আছে। মার্কিন যুক্তরাষ্ট্রে, ফিনল্যান্ড, ডেনমার্ক, আইসল্যান্ড এই দেশগুলো মিলে একটা ফোকলোর ইনস্টিটিউট ছিল। তার পরিচালক ছিলেন লাউরি হংক। প্রথমবার এ্যালান ডান্ডিস এলেন। আর ইন্ডিয়া থেকে হান্ডু এলেন যেহেতু আমাদের সংস্কৃতির সাথে যোগ আছে। আমরা ১৯৮৫ সনে তেইশ দিনের একটা ওয়ার্কশপ করলাম। আমাদের তরুণ যারা আছে, তারা যেন তাত্ত্বিকভাবে ফোকলোরের জ্ঞান অর্জন করতে পারে। ফ্যাকাল্টি মেম্বর হিসেবে প্রফেসর এ্যালান ডান্ডিস থাকলেন। প্রফেসর হান্ডু থাকলেন। আমাদের এখান থেকে মাযহারুল ইসলাম, আশরাফ সিদ্দিকী, আব্দুল হাফিজ এরাও থাকলেন। আমরা মূলত শিখলাম এ্যালান ডান্ডিসের কাছে। মনসুরউদ্দীন সাহেবকে দিয়ে উদ্বোধন করালাম। তিনি অত্যন্ত শ্রদ্ধেয়। ফোকলোরের ভালো কাজও করে গেছেন। ডক্টর মাযহারুল ইসলাম, আশরাফ সিদ্দিকী সাহেব আমেরিকা থেকে প্রশিক্ষণ নিয়েছিলেন। কিন্তু তারা পদ-পদবি ইত্যাদিতে ব্যস্ত, ব্যবসায় ব্যস্ত। এ জন্য সিরিয়াসলি মনোযোগ দিয়ে কাজ করতে পারেননি। করলে হয়ত করতে পারতেন। এ্যালান ডান্ডিস এবং মাজহারুল ইসলাম সাহেব ক্লশমেট ছিলেন ইন্ডিয়ানা ইউনিভার্সিটিতে। এ্যালানের সাথে আমার খুবই সখ্য হলো। আমি তাকে গুরু বলেই মানলাম। আরো একজন গুরু আমার আছে ফোকলোরের। জার্মানির বাউথিংগা। আমি বিভিন্ন সম্মেলনে গেছি, সেই সূত্রে তার সাথে পরিচয় হয়েছে। এদের কাছ থেকে আমি অনেক শিখেছি। এরদ্বারা হলো কি, আমাদের ফোকলোর যে ডাম্প করা ছিল, সেইটা বিশ্বে আমাদের সাহিত্যের চাইতেও বেশি জানাশোনার পর্যায়ে পৌঁছে গেছে।